OpenLLM-France/wikimedia huggingface dataset:
# Mare de Déu del Blau

La Mare de Déu del Blau és una escultura gòtica de pedra policromada que es troba a la Catedral Nova de Lleida. Procedeix de la portalada dels Apòstols de la Seu Vella on estava ubicada al mainell central, tot presidint l'accés més important a l'antiga catedral. Als brancals que hi ha a banda i banda del portal s'hi van emplaçar dotze apòstols que flanquejaven la Mare de Déu.
El nom originàriament lleidatà té les seves arrels en una antiga llegenda i en el color blau, o morat, que mostra al front. La seva festivitat se celebra el 2 de febrer.

## Història

La Mare de Déu del Blau va ser esculpida l'any 1447 per Jordi Safont, que en aquell moment era el mestre d'obra de la Seu Vella. El capítol de la catedral li va fer aquest encàrrec a fi de reemplaçar la imatge que presidia el portal dels Apòstols d'ençà el 1390, obra del també escultor Guillem Solivella. Arran de la conversió de la Seu Vella en caserna militar el 1707, la Mare de Déu del Blau va patir una sèrie de vicissituds. Així, un cop tancada l'antiga catedral, la imatge fou traslladada el 1749 a l'església de sant Pau, on va patir greus desperfectes el 1936. L'any 1939 fou restaurada per Ramon Borràs i dipositada a l'antic Hospital de Santa Maria. Allà va romandre fins al 1947, data en què fou traslladada de nou a la Seu Vella fins al 1967 que fou portada a la Seu Nova.
El 1989 l'escultura va ser restaurada, moment en què li fou recol·locat el cap del Nen Jesús i s'afegí el braç del Nen i la mà dreta de la Mare de Déu que sosté un colom. En aquells anys la imatge estava ubicada a la girola de la Catedral Nova fins que l'any 2003 fou reinstal·lada al lateral del presbiteri.
Pel que fa a l'origen del nom, la llegenda explica la rivalitat existent entre un mestre escultor i el seu deixeble: el primer, un pic va veure l'excel·lent treball que l'aprenent havia fet en l'escultura, enrabiat, va llençar un martell contra l'obra i d'aquí l'aparició del blau al front de Maria. Una primera versió afirma que el martell va rebotar i va causar la mort de l'envejós mestre, mentre que una segona versió diu que el terra es va obrir i el va engolir.

## Referències

* ↑ Orriols, Abraham. «Blau, el nom femení d'origen lleidatà que va a l'alça». 324cat, 02-02-2020. [Consulta: 18 novembre 2023].
* ↑ Mora, Núria; Pujol, Josep Maria. «La festa de les Blaus». Onda Cero Radio, 02-02-2023. [Consulta: 18 novembre 2023].
* ↑ «Mare de Déu del Blau de Lleida». Catalonia Sacra. [Consulta: 18 novembre 2023].
* ↑ «Goigs a la Mare de Déu del Blau. Catedral Nova de Lleida (Segrià)». [Consulta: 18 novembre 2023].
* ↑ «Mare de Déu del Blau». Turó Seu Vella. [Consulta: 18 novembre 2023].
# Santos González Capilla

Santos González Capilla (Crevillent, 17 de desembre de 1973) és un ciclista valencià, ja retirat, que fou professional des del 1994 fins al 2007.
De la seva carrera destaquen, els campionats d'Espanya de contrarellotge i la victòria d'etapa a la Volta a Espanya. També ha guanyat diferents Campionats d'Espanya en pista. Va participar en els Jocs Olímpics de Barcelona de 1992, en la prova de persecució per equips, i als Jocs Olímpics de Sydney de 2000, en la prova de ruta i Contrarellotge.
L'any 2005 va ser expulsat de l'equip Phonak per uns valors anòmals en un control intern. El 2006 fitxà pel 3 Molinos Resort. Després de guanyar inicialment la Volta a Múrcia, la RFEC anuncià que havia donat positiu per corticoides en un control antidopatge, per la qual cosa la UCI li va treure aquesta victòria, tot i que la RFEC no el sancionà.

## Palmarès en ruta

* 1994
** Vencedor d'una etapa al Cinturó ciclista internacional a Mallorca
* 1997
** Vencedor d'una etapa a la Ruta Mèxic
* 1999
** Campió d'Espanya de contrarellotge
* 2000
** Vencedor d'una etapa a la Volta a Castella i Lleó
** Vencedor d'una etapa a la Volta a Espanya
* 2001
** Campió d'Espanya de contrarellotge
* 2006
** 1r a la Volta a Múrcia

### Resultats a la Volta a Espanya

* 1996. 51è de la classificació general.
* 1997. Abandona.
* 2000. 4t de la classificació general. Guanyador d'una etapa
* 2001. 66è de la classificació general.
* 2002. 59è de la classificació general.
* 2003. 11è de la classificació general.
* 2004. Abandona.
* 2005. Abandona.
* 2007. 107è de la classificació general.

### Resultats al Giro d'Itàlia

* 1999. 85è de la classificació general.

### Resultats al Tour de França

* 1998. Abandona.
* 1999. 61è de la classificació general.
* 2001. Abandona.
* 2004. 31è de la classificació general.

## Palmarès en pista

* 1992
** Campió d'Espanya en Persecució per equips amb Eleuterio Mancebo, Fernando Escoda, V. Benaches i José Barea
* 1993
** Campió d'Espanya en Cursa per punts
** Campió d'Espanya en Persecució per equips amb José Francisco Jarque, Miguel Angel Toledo i José Barea
* 1994
** Campió d'Espanya en Madison amb José Barea
** Campió d'Espanya en Persecució per equips amb Fernando Escoda, Iván Herrero i Guillermo Ferrer
* 1995
** Campió d'Espanya de persecució
* 1996
** Campió d'Espanya en Persecució per equips amb José Francisco Jarque, V. Calvo i Guillermo Ferrer

## Referències

* ↑ «Olympedia – Santos González». [Consulta: 30 març 2024].
* ↑ Phonak y EE UU, un cóctel explosivo
* ↑ «La desbandada de la banda · ELPAÍS.com».
* ↑ «Diariovasco.com».
* ↑ Santos se queda sin victoria por un positivo

## Enllaços externs

* Fitxa a sitiodeciclismo.net
* Fitxa a museociclismo.it
* Fitxa a cyclebase.nl
# Ca n'Agustí de Riu

Ca n'Agustí de Riu és una masia de l'antic poble de Riu, actualment al terme municipal del municipi de Montagut i Oix (Garrotxa) inclosa en l'Inventari del Patrimoni Arquitectònic de Catalunya.

## Descripció

És un gran casal format per dos cossos de planta rectangular amb teulats a dues aigües i els vessants vers les façanes principals. Està situat al fons de la vall del Riu, als peus del cimal del Bassegoda. Disposa de baixos, planta i dos pisos superiors. La façana principal està orientada a llevant, lloc on hi ha la porta d'accés que mena directament a la planta. Els baixos són accessibles des de la façana de migdia. Es veuen clarament dues èpoques de construcció, una del segle xiv o XV i l'altra del segle xviii.
Volten el mas nombroses cabanes i pallisses d'una sola planta, estructura rectangular i teulat a dues aigües. Can Gustí va ser bastit amb carreus poc treballats, exceptuant els emprats per fer els cantoners i les obertures.

## Història

En un document de l'any 1044 conservat a l'arxiu de Sant Joan de les Abadesses s'esmenta: "I limita l'alou susdit a orient amb el coll de Faja i amb el Treu, a migdia amb la serra d'Entreperes, a ponent amb el terme de Sadernes i amb la riera de Sant Aniol i a tramuntana amb la vil·la de Riu". Ramon Sala i Narcís Puigdevall creuen que la "vil·la de Riu" és el precedent de l'actual masia de Can Gustí o Agustí.

## Referències

* 1 2 3 4 5 «Ca n'Agustí de Riu». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 13 novembre 2015].
# Garrett Serviss

Garrett Putnam Serviss, Jr. (Ithaca, Nova York, gener de 1881 - Seattle, Washington, 31 de desembre de 1907) va ser un atleta estatunidenc, especialista en salts que va competir a principis del segle xx.
El 1904 va prendre part en els Jocs Olímpics de Saint Louis, on guanyà la medalla de plata en la prova del salt d'alçada del programa d'atletisme. També disputà la prova del triple salt aturat, on fou quart, a set centímetres de la medalla.

## Referències

* ↑ «Lou Wilkins Olympic Results». sports-reference.com. Arxivat de l'original el 20 de setembre 2011. [Consulta: 27 octubre 2015].
# Axel Ekblom

Axel Ekblom (Suècia, 22 de març de 1893 - Borås, 26 de juliol de 1957) va ser un tirador suec que va competir durant la dècada de 1920.
El 1924 va prendre part en els Jocs Olímpics de París, on disputà tres proves del programa de tir. Guanyà la medalla de bronze en la prova de tir al cérvol, doble tret per equips, formant equip amb Mauritz Johansson, Fredric Landelius i Alfred Swahn. En la fossa olímpica per equips fou quart i en la prova individual de fossa olímpica setzè.

## Referències

* ↑ «Axel Ekblom Olympic Results». sports-reference.com. Arxivat de l'original el 17 d'abril 2020. [Consulta: 9 setembre 2017].
* ↑ Axel Ekblom a Comitè Olímpic Suec
# Jaroslav Fikejz

Jaroslav Fikejz (Orlické Podhůří, 24 d'abril de 1927 - Praga, 26 de desembre de 2008) és un atleta txecoslovac, especialista en el salt de llargada, que va competir durant la dècada de 1940.
El 1948 va prendre part en els Jocs Olímpics d'Estiu de Londres, on quedà eliminat en la ronda de classificació per a la final de la prova del salt de llargada del programa d'atletisme.
En el seu palmarès destaca una medalla de bronze en la prova del salt de llargada al Campionat d'Europa d'atletisme de 1950, rere Torfi Bryngeirsson i Gerard Wessels. El 1941 aconseguí el rècord júnior de Txecoslovàquia amb un salt de 7,12 metres. Aquest rècord no fou superat fins al 2017. Un cop finalitzada la seva carrera esportiva, va estudiar enginyeria agrícola, però va treballar com a periodista. El 2003 el Comitè Olímpic Txec li atorgà el premi "Fair Play".

## Millors marques

* Salt de llargada. 7,41m (1948)

## Referències

* ↑ «Jaroslav Fikejz Olympic Results». sports-reference.com. Arxivat de l'original el 18 d’abril 2020. [Consulta: 15 maig 2020].
* ↑ «Medallistes per prova». rfea.es. Federació Espanyola d'Atletisme. Arxivat de l'original el 26 d’octubre 2020. [Consulta: 13 maig 2020].
* ↑ «Zmarł czeski olimpijczyk» (en polonès). [Consulta: 16 maig 2020].
* ↑ «Za rekord, který odolával tři čtvrtě století, dostal Fikejz bábovku», 29-06-2017. [Consulta: 16 maig 2020].
* ↑ «Track and Field Statistics». [Consulta: 15 maig 2020].
# 23 de l'Ossa Major

23 de l'Ossa Major (23 Ursae Majoris) és un estel en la constel·lació de l'Ossa Major de magnitud aparent +3,75. És l'estel més brillant en la constel·lació sense lletra grega de Bayer, per la qual cosa és coneguda pel seu nombre de Flamsteed. S'hi troba a 76 anys llum de distància del Sistema Solar.
Catalogada com una subgeganta blanca-groga de tipus espectral F0IV, 23 Ursae Majoris té una temperatura superficial de 7080 K. Brilla amb una lluminositat 14 vegades major que la del Sol i el seu radi és 2,5 més gran que el radi solar. Temperatura i lluminositat impliquen una massa d'1,75 masses solars, per tant estem davant un estel de la seqüència principal de 1200 milions d'anys i no davant d'un subgegant. Gira sobre si mateixa a una velocitat d'almenys 147 km/s, i el seu període de rotació és igual o inferior a 20,4 hores.
23 Ursae Majoris és una variable Delta Scuti, si bé no existeix cap estudi global sobre aquest tema. Mostra una petita variació en la seva lluentor de 0,02 - 0,07 magnituds, sent el seu període d'aproximadament 2 hores.
23 Ursae Majoris forma un estrella binària amb una company visualment a 23 segons d'arc. D'acord amb la seva magnitud +9,19, és una nana taronja de tipus K7 —probablement similar a 61 Cygni B o Gliese 638— amb una massa aproximada de 0,63 masses solars. La separació observada correspon a una distància mínima de 530 ua entre ambdós estels, amb un període orbital d'almenys 7900 anys.

## Referències

* ↑ «The Relation between Rotational Velocities and Spectral Peculiarities among A-Type Stars». The Astrophysical Journal Supplement Series, 7-1995, pàg. 135–172. DOI: 10.1086/192182.
* 1 2 3 4 5 6 Afirmat a: Gaia Early Data Release 3. Indicat a la font segons: SIMBAD. Llengua del terme, de l'obra o del nom: anglès. Data de publicació: 3 desembre 2020.
* ↑ Afirmat a: Catalogue of Stellar Photometry in Johnson's 11-color system. Indicat a la font segons: SIMBAD. Llengua del terme, de l'obra o del nom: anglès. Data de publicació: 2002.
* ↑ Tabetha S. Boyajian «Stellar diameters and temperatures. III. Main-sequence A, F, G, and K stars: additional high-precision measurements and empirical relations» (en anglès). Astrophysical Journal, 1, 13-06-2013, pàg. 40. DOI: 10.1088/0004-637X/771/1/40.
* ↑ «Ca II HK emission in rapidly rotating stars» (en anglès). Astronomy and Astrophysics, 3, 1-2009, pàg. 1099–1107. DOI: 10.1051/0004-6361:200810377.
* ↑ Afirmat a: Gaia DR3. Indicat a la font segons: SIMBAD. Llengua del terme, de l'obra o del nom: anglès. Data de publicació: 13 juny 2022.
* 1 2 23 Ursae Majoris (SIMBAD)
* 1 2 3 23 Ursae Majoris (Stars, Jim Kaler)
# Ron Moody

Ronald Moodnick, més conegut amb el nom de Ron Moody, (Totttenham, Londres, Anglaterra, 8 de gener de 1924 − Londres, 11 de juny de 2015) fou un actor anglès.

## Biografia

Nascut a Tottenham, al nord de Londres, ha treballat en gran varietat de gèneres, però és més conegut pel seu paper de Fagin en la comèdia musical Oliver!, pel·lícula britànica dirigida per Carol Reed, estrenada el 1968, adaptació del llibre Oliver Twist de Charles Dickens. Va crear aquest paper al West End Theatre a Londres, i el va reprendre a Broadway i en la versió cinematogràfica de 1968, pel qual va ser nominat per obtenir l'Oscar al millor actor.
Ha aparegut en diverses sèries de televisió per a nens, entre les quals Els animals del bosc de Quat'sous, Noah's Island, Telebugs , Into the Labyrinth , i la sèrie Discworld .
Serà cridat dues vegades per reprendre el paper del doctor en la sèrie Doctor Who i refusarà fins i tot una proposició el 1969 després de la sortida de Patrick Troughton de la sèrie. També ha tingut el paper d'Edwin Caldecott, un vell enemic de Jim Branning en EastEnders.
Ron Moody es va casar amb Therese Blackbourn el 1985. Són pares de sis fills, el més jove va néixer quan Ron Moody era septuagenari. És també el cosí del realitzador Laurence Moody.

## Filmografia

* 1963: El ratolí a la lluna (The Mouse on the Moon)
* 1964: Murder most foul: Driffold Cosgood
* 1968: Oliver!: Fagin
* 1970: The Twelve Chairs: Ippolyt Vorobyaninov
* 1979: Dominique
* 1979: The Spaceman and King Arthur: Merlin
* 1983: On és Parsifal? (Where is Parsifal?): Beersbohm
* 1995: Un noi a la cort del rei Artús

## Premis i nominacions
### Premis

* 1969: Globus d'Or al millor actor musical o còmic per Oliver!

### Nominacions

* 1969: Oscar al millor actor per Oliver!
* 1969: BAFTA al millor actor per Oliver!

## Referències

* ↑ The Times Arxivat 2011-06-29 a Wayback Machine. 8 gener 2010, Consultat 2010-01-09

## Enllaços externs

* Ron Moody a l'Screenonline del British Film Institute (anglès)
# Steen Due

Steen Due (Copenhaguen, 27 de febrer de 1898 - Glostrup, Hovedstaden, 26 de maig de 1974) va ser un jugador d'hoquei sobre herba danès que va competir a començaments del segle xx.
El 1920 va prendre part en els Jocs Olímpics d'Anvers, on va guanyar la medalla de plata com a membre de l'equip danès en la competició d'hoquei sobre herba.

## Referències

* ↑ «Steen Due Olympic Results». sports-reference.com. Arxivat de l'original el 18 de desembre 2012. [Consulta: 4 agost 2017].
# Edward Siegler

Edward Victor Siegler (Chicago, Illinois, 14 d'agost de 1881 – Chicago, 28 de gener de 1942) va ser un gimnasta i atleta estatunidenc que va competir a cavall del segle xix i el segle xx. El 1904 va prendre part en els Jocs Olímpics de Saint Louis i guanyà la medalla de bronze en la prova per equips del programa de gimnàstica, com a membre de l'equip Central Turnverein, Chicago junt a John Duha, Charles Krause, George Mayer, Robert Maysack i Philip Schuster. També disputà les proves gimnàstiques del concurs complet i triatló, on fou 32è i 53è respectivament; i el triatló del programa d'atletisme, on fou dotzè.

## Referències

* ↑ «Edward Siegler Olympic Results». sports-reference.com. Arxivat de l'original el 22 de setembre 2010. [Consulta: 10 octubre 2015].
# Carl Björkman (tirador)

Carl August Björkman (Tådene, Lidköping, Västra Götaland, 31 de desembre de 1869 – Estocolm, 4 de febrer de 1960) va ser un tirador suec que va competir a començaments del segle xx.
El 1912 va prendre part en els Jocs Olímpics d'Estocolm, on disputà tres proves del programa de tir. En la prova de rifle lliure per equips guanyà la medalla d'or, mentre en la de rifle militar per equips guanyà la de bronze. En la prova de rifle lliure, 300 metres tres posicions finalitzà en 34a posició.

## Referències

* ↑ «Carl Björkman Olympic Results». sports-reference.com. Arxivat de l'original el 23 d'agost 2011. [Consulta: 18 maig 2017].
# Jean Delarge

Jean Delarge (Lieja, 6 d'abril de 1906 - Lieja, 7 de juliol de 1977) va ser un boxejador belga que va competir durant la dècada de 1920.
El 1924 va prendre part en els Jocs Olímpics de París, on guanyà la medalla d'or de la categoria del pes wèlter, del programa de boxa.
En finalitzar els Jocs passà a lluitar com a professional, amb un balanç de 12 victòries, 8 derrotes i 5 combats declarats nuls.

## Referències

* 1 2 «Jean Delarge Olympic Results». sports-reference.com. Arxivat de l'original el 1 de març 2012. [Consulta: 9 maig 2018].
* ↑ Professional boxing record for Jean Delarge a BoxRec
# Yuanyang

El yuanyang (per la seva pronunciació en mandarí), yuenyeung (per la seva pronunciació en cantonès), yinyeung o yinyong (xinès tradicional: 鴛鴦, xinès simplificat: 鸳鸯, pinyin: yuānyāng) és una beguda elaborada barrejant cafè amb te. Es va originar a Hong Kong, on continua essent popular.
El mètode exacte per crear el yuenyeung varia segons el venedor i la regió, però generalment consisteix en cafè filtrat i te negre amb sucre i llet. Segons el Departament de Serveis Culturals i d'Oci de Hong Kong, la barreja és de tres parts de cafè i set parts de te amb llet a l'estil de Hong Kong. Es pot servir calent o fred.
Originàriament es servia als dai pai dongs (llocs de menjar al carrer) i als cha chaan tengs (cafeteries), però ara es troba en diversos tipus de restaurants.

## Història

El nom yuenyeung, que fa referència als ànecs mandarins (yuanyang) perquè són un símbol de l'amor conjugal a la cultura xinesa, ja que els ocells solen aparèixer per parelles i el mascle i la femella es veuen molt diferents. Aquesta mateixa connotació de dos elements diferents s'utilitza per anomenar aquesta beguda.
Un restaurant d'estil dai pai dong de Hong Kong anomenat Lan Fong Yuen (蘭芳園) afirma que tant el yuenyeung com el te amb llet a l'estil de Hong Kong van ser inventats el 1952 pel seu propietari, el Sr. Lam. Tot i que l'afirmació pel yuenyeung no s'ha verificat, la seva reclamació per al te hongkonguès va ser admesa pel Consell Legislatiu d'Hong Kong.
L'estiu de 2010, les botigues Starbucks de Hong Kong i Macau van promocionar una versió frappuccino de la beguda. Es va comercialitzar com a Yuen Yeung Frappuccino Blended Cream.

## Referències

* ↑ Sparklette Food & Travel Blog: Hong Kong Kim Gary Restaurant - Toast of Hong Kong Arxivat 2009-11-30 a Wayback Machine..
* ↑ Richard R. Wertz: Cultural Heritage of China - Food & Drink - Tea - Tea Cultures Arxivat 2009-02-03 a Wayback Machine.
* ↑ Lew, Josh. «Coffee or tea? With this drink, you get both». mnn.com. Narrative Content Group. Arxivat de l'original el 24 August 2019. [Consulta: 24 agost 2019].
* 1 2 HKSAR Leisure and Cultural Services Department (2003-02-11). ""Yuanyang" exhibition showcases the contemporary ceramic art". Nota de premsa.
* ↑ «What is Yuen Yeung, Coffee & Milk Tea?». Coffeelnformer. Arxivat de l'original el 13 June 2021. [Consulta: 9 març 2021].
* ↑ «Cha Chaan Teng: Our Hong Kong–Style Tea Restaurant». City University of Hong Kong. Arxivat de l'original el 30 November 2021. [Consulta: 9 març 2021].
* ↑ «教育部國語辭典:鴛鴦». Ministry of Education, Taiwan. Arxivat de l'original el 2005-05-01. [Consulta: 14 gener 2007].
* ↑ «Lan Fong Yuen (Central)». OpenRice Hong Kong. Arxivat de l'original el 2020-11-24. [Consulta: 17 març 2020].
* ↑ «Brand Story_LAN Fong Yuen milk tea». www.hklanfongyuen.com. Arxivat de l'original el 2020-09-29. [Consulta: 17 març 2020].
* ↑ Michael Taylor. «Starbucks Takes on Hong Kong Tastes (Part 2)». accidentaltravelwriter.net, 08-10-2010. Arxivat de l'original el 30 November 2021. [Consulta: 29 octubre 2012].
* ↑ Starbucks Hong Kong. «Escape This Summer With a Taste of Home» (flash). coffeeconcepts.com.hk, 16-09-2010. Arxivat de l'original el 2010-09-17.
# 31 d'Orió

31 d'Orió (31 Orionis) és un estel a la constel·lació d'Orió de magnitud aparent +4,71. S'hi troba a 508 anys llum del sistema solar.
31 d'Orió és una gegant taronja de tipus espectral K5III. Té una temperatura efectiva de 3.930 K i llueix amb una lluminositat bolomètrica —que inclou la radiació infraroja emesa— 809 vegades major que la lluminositat solar. De gran grandària, el seu radi és 58 vegades més gran que el del Sol, cosa que correspon al 70% de l'òrbita de Mercuri. La seva massa és 3,5 vegades major que la massa solar i té una edat estimada de 280 milions d'anys. Va acabar la fusió del seu hidrogen intern fa uns 30 milions d'anys i en l'actualitat fusiona heli. La seva abundància relativa de ferro ([Fe/H] = -0,30) és la meitat que la del Sol. En el passat hom va pensar que era un estel variable —per això rep la denominació errònia de CI d'Orió—, però avui la seva variabilitat sembla descartada.
31 d'Orió té una companya visual separada d'ella 12,7 segons d'arc. Encara que pràcticament no s'ha observat moviment orbital, ambdues estrelles s'han mogut de manera conjunta per l'espai durant 175 anys, cosa per la qual hom pensa que constitueixen un sistema binari. A partir de la seva lluentor, es pot deduir que l'acompanyant és una estrella blanca de la seqüència principal de tipus A8. La separació angular entre ambdues estrelles es tradueix en una separació real d'almenys 2.000 ua, dada que implica un període orbital de més de 40.000 anys.

## Referències

* ↑ Afirmat a: Michigan catalogue of two-dimensional spectral types for the HD Stars, Vol. 5. Indicat a la font segons: SIMBAD. Llengua del terme, de l'obra o del nom: anglès. Data de publicació: 1999.
* 1 2 3 4 5 6 Afirmat a: Gaia Early Data Release 3. Indicat a la font segons: SIMBAD. Llengua del terme, de l'obra o del nom: anglès. Data de publicació: 3 desembre 2020.
* ↑ Afirmat a: SIMBAD.
* 1 2 3 «High-resolution spectroscopic survey of 671 GK giants. I - Stellar atmosphere parameters and abundances» (en anglès). The Astrophysical Journal Supplement Series, 12-1990, pàg. 1075–1128. DOI: 10.1086/191527.
* ↑ Afirmat a: Catàleg de velocitats rotacionals dels estels. Indicat a la font segons: SIMBAD. Llengua del terme, de l'obra o del nom: anglès. Data de publicació: juny 1970.
* ↑ Afirmat a: Gaia Data Release 2. Indicat a la font segons: SIMBAD. Llengua del terme, de l'obra o del nom: anglès. Data de publicació: 25 abril 2018.
* 1 2 «CI Orionis» (en anglès). SIMBAD (Centre de Dades astronòmiques d'Estrasburg). [Consulta: 5 gener 2021].
* 1 2 31 Orionis Arxivat 2016-03-04 a Wayback Machine. (The Bright Star Catalogue)
* 1 2 Soubiran, C.; Le Campion, J.-F.; Cayrel de Strobel, G.; Caillo, A. «The PASTEL catalogue of stellar parameters». Astronomy and Astrophysics, 515, 2010. A111.
* 1 2 3 «31 Orionis» (en anglès). Stars. Jim Kaler. [Consulta: 5 gener 2021].
# Erik Husted

Erik Husted (Helsingør, Hovedstaden, 3 de gener de 1900 - Copenhaguen, 10 de juliol de 1988) va ser un jugador d'hoquei sobre herba danès que va competir durant la dècada de 1920. Era germà del també jugador d'hoquei herba Otto Husted.
El 1920 va prendre part en els Jocs Olímpics d'Anvers, on va guanyar la medalla de plata com a membre de l'equip danès en la competició d'hoquei sobre herba.
Vuit anys més tard va disputar els Jocs d'Amsterdam, on quedà en cinquena posició en la competició d'hoquei sobre herba.

## Referències

* 1 2 «Erik Husted Olympic Results». sports-reference.com. Arxivat de l'original el 18 d’abril 2020. [Consulta: 5 agost 2017].
# Clarence Platt

Clarence Platt (Camden, 28 d'octubre de 1873 - segle XX) va ser un tirador estatunidenc que va competir a començaments del segle xx.
El 1924 va prendre part en els Jocs Olímpics de París, on va guanyar la medalla d'or en la prova de la fossa olímpica per equips del programa de tir, formant equip amb Frederick Etchen, Frank Hughes, William Silkworth, Samuel Sharman i John Noel.

## Referències

* ↑ «Clarence Platt Olympic Results». sports-reference.com. Arxivat de l'original el 18 d'abril 2020. [Consulta: 10 setembre 2018].